PRILOGA

(1)

V delu A („Seznam oseb iz člena 1(1)“) Priloge k Sklepu (SZVP) 2017/1775 se vnosi 1, 3, 4, 5, 6, 7 in 8 nadomestijo z naslednjim:

„1. AHMOUDOU AG ASRIW (tudi: (a) Amadou Ag Isriw, (b) Ahmedou, (c) Ahmadou, (d) Isrew, (e) Isereoui, (f) Isriou)

Datum rojstva: 1. januar 1982

Državljanstvo: Mali

Naslov: (a) Mali (b) Amassine, Mali (prejšnje bivališče)

Datum uvrstitve na seznam ZN: 20. december 2018

Drugi podatki: Spol: moški. Oktobra 2016 morda aretiran v Nigru. Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja). Spletna stran: https://www.youtube.com/channel/UCu2efaIUosqEu1HEBs2zJIw

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Ahmoudou Ag Asriw je bil na seznam uvrščen 20. decembra 2018 na podlagi odstavkov 1 in 3 resolucije 2374(2017) zaradi sodelovanja v sovražnostih, s čimer je bil kršen Sporazum, ter delovanja za posameznike in subjekte, opredeljene v pododstavkih (a) in (b) odstavka 8 resolucije 2374(2017), ali v njihovem imenu ali po njihovih navodilih ali drugačnega podpiranja ali financiranja teh posameznikov in subjektov, tudi s prihodki iz organiziranega kriminala, vključno s proizvodnjo in trgovino z narkotičnimi drogami in njihovimi predhodnimi sestavinami, ki izvirajo iz Malija ali so v tranzitu skozi to državo, trgovino z ljudmi in tihotapljenjem migrantov, tihotapljenjem orožja in trgovino z njim ter trgovanjem s kulturnimi dobrinami.

Ahmoudou Ag Asriw je višji poveljnik skupine Groupe autodéfense touareg Imghad et allies (GATIA) in je v tej funkciji vsaj od oktobra 2016 sodeloval pri vodenju konvojev z drogami v severnem Maliju, julija 2017 in aprila 2018 pa tudi pri kršenju premirja v kidalski regiji.

Aprila 2018 je skupaj s članom skupine Mouvement Arabe de l'Azawad (MAA) Plateforme vodil konvoj, s katerim naj bi bile iz Tabankorta prek Ammasina v kidalski regiji proti Nigru prepeljane štiri tone hašiša. Konvoj so napadli člani skupine Coordination des Mouvements de l'Azawad in neidentificirani napadalci in Nigra. V spopadih, ki so sledili, so bili ubiti trije bojevniki.

Asriw je zaradi konkurence z drugimi konvoji z drogami sodeloval pri sovražnostih, s čimer je bil kršen Sporazum o miru in spravi v Maliju iz leta 2015. S tem, ko sodeluje pri trgovini z drogami, zelo verjetno financira svoje vojaške operacije, tudi kršitve premirja.“

„3. MOHAMED OUSMANE AG MOHAMEDOUNE (tudi: (a) Ousmane Mahamadou, (b) Mohamed Ousmane)

Naziv: šejk

Datum rojstva: 16. april 1972

Kraj rojstva: Mali

Državljanstvo: Mali

Naslov: Mali

Datum uvrstitve na seznam ZN: 20. december 2018

Drugi podatki: Spol: moški. Fizični opis: barva oči: rjava; barva las: črna. Telefonska številka: +223 60 36 01 01. Govorjeni jezik(i): arabski in francoski. Razpoznavne značilnosti: očala. Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Mohamed Ousmane Ag Mohamedoune je bil na seznam uvrščen 20. decembra 2018 na podlagi odstavkov 1 in 3 resolucije 2374(2017) zaradi dejanj, ki ovirajo oziroma ki zaradi daljše zakasnitve ovirajo ali ki ogrožajo izvajanje Sporazuma, ter sodelovanja pri načrtovanju, vodenju, sponzoriranju ali izvedbi napadov zoper: (i) različne subjekte, navedene v Sporazumu, vključno z lokalnimi, regionalnimi in državnimi institucijami, skupnimi patruljami ter malijskimi varnostnimi in obrambnimi silami; (ii) mirovne sile MINUSMA in drugo z njimi povezano osebje, vključno s člani skupine strokovnjakov; (iii) mednarodne varnostne sile, vključno s FC-G5S, misijami Evropske unije in francoskimi silami;

Mohamed Ousmane Ag Mohamedoune (v nadaljnjem besedilu: Mohamed Ousmane) je generalni sekretar Coalition pour le Peuple de l'Azawad (CPA), ustanovljene leta 2014 kot frakcije Mouvement National de Libération de l'Azawad (MNLA). Junija 2015 je prevzel vodenje CPA, od leta 2016 pa je vzpostavil več vojaških oporišč in kontrolnih točk v timbuktujski regiji, zlasti v krajih Soumpi in Echel.

V letih 2017 in 2018 so njegov vojaški načelnik štaba in drugi oboroženi elementi CPA sodelovali pri smrtonosnih napadih zoper malijske varnostne in oborožene sile na območju kraja Soumpi. Odgovornost za te napade je prevzela Jamaat Nosrat al Islam wal Muslimin (JNIM), teroristična skupina pod vodstvom Iyada Ag Ghalija, ki je bil uvrščen na seznam sankcij zoper ISIL/Al-Kaido in nato ohranjen na tem seznamu na podlagi resolucij Varnostnega sveta Združenih narodov 1267/1989/2253.

Mohamed Ousmane je poleg tega leta 2017 vzpostavil širše zavezništvo različnih frakcij, tj. Coalition des Mouvements de l'Entente (CME), in mu tudi predsedoval. 30. aprila 2018 je v kraju Tinaouker (regija Gao) organiziral prvo konvencijo CME, na kateri je bil imenoval za tiskovnega predstavnike te organizacije. Na ustanovitveni konvenciji je CME v uradni izjavi odkrito grozila izvajanju Sporazuma o miru in spravi v Maliju.

CME je sodelovala tudi pri oviranju izvajanja Sporazuma, pri čemer je na malijsko vlado in mednarodno skupnost izvajala pritisk, da bi jo vključili v različne mehanizme, vzpostavljene s Sporazumom.“

„4. AHMED AG ALBACHAR (tudi: Intahmado Ag Albachar)

Naziv: Predsednik humanitarne komisije Bureau Regional d’Administration et Gestion de Kidal

Datum rojstva: 31. december 1963

Kraj rojstva: Tin-Essako, regija Kidal, Mali

Državljanstvo: Mali

Nacionalna matična št.: 1 63 08 4 01 001 005E

Naslov: Quartier Aliou, Kidal, Mali

Datum uvrstitve na seznam ZN: 10. julij 2019 (spremenjen 19. decembra 2019)

Drugi podatki: Ahmed Ag Albachar je znan poslovnež in od začetka leta 2018 poseben svetovalec guvernerja regije Kidal. Kot vpliven član Haut Conseil pour l’uit’awad (HCUA) in pripadnik tuareške skupnosti Ifoghas prav tako posreduje med Coordination des Mustadjustment de l’Azawad (CMA) in Ansar Dine (QDe.135). Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja, zamrznitev sredstev).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Ahmed Ag Albachar je na seznam uvrščen na podlagi odstavka 8(b) resolucije 2374(2017) zaradi dejanj, ki ovirajo oziroma ki zaradi daljše zamude ovirajo ali ki ogrožajo izvajanje Sporazuma, in odstavka 8(e) resolucije 2374(2017) zaradi oviranja dostave humanitarne pomoči Maliju, dostop do nje ali njeno razdeljevanje v Maliju.

Januarja je Ag Albachar uporabil svoj vpliv na nadzor in izbiro tega, kateri humanitarni in razvojni projekti bodo potekali v regiji Kidal, kdo jih bo izvajal ter kje in kdaj. Brez njegove vednosti in soglasja se ne more izvajati nobena humanitarna dejavnost. Kot samooklicani predsednik humanitarne komisije je Ag Albachar odgovoren za odobritev dovoljenj za prebivanje in delovnih dovoljenj humanitarnim delavcem v zameno za denar ali storitve. Komisija nadzira tudi, katera podjetja in posamezniki lahko sodelujejo v ponudbah za projekte, ki jih nevladne organizacije oglašujejo v Kidalu, kar daje Ag Albacharju moč za manipulacijo humanitarne dejavnosti v regiji in izbor tistih, ki delajo za nevladne organizacije. Razdelitev pomoči se lahko izvaja le pod njegovim nadzorom, kar mu daje možnost vplivanja na to, komu se pomoč dodeli.

Poleg tega Albachar napeljuje brezposelne mlade k ustrahovanju in izsiljevanju nevladnih organizacij, kar resno ovira delo pripadnikov teh organizacij. Celotna humanitarna skupnost v Kidalu dela v strahu, še zlasti osebje, ki je iz Malija, in je zato bolj ranljivo.

Ahmed Ag Albachar je tudi solastnik Timitrine Voyage, enega od redkih prevoznih podjetij, ki jih nevladne organizacije smejo uporabljati v Kidalu. Ag Albachar skupaj s ducatom drugih prevoznih podjetij, ki so v lasti manjše skupine vplivnežev iz tuareške skupnosti Ifogheas, obvladuje znaten delež humanitarne pomoči v Kidalu. Poleg tega je zaradi monopolnega položaja, ki ga ohranja Ag Albachar, pomoč v nekatere skupnosti težje dostaviti.

Albachar manipulira s humanitarno pomočjo za izpolnjevanje svojih osebnih interesov in političnih interesov HCUA, tako da izvaja teror, ustrahuje nevladne organizacije in nadzoruje njihove dejavnosti, vse to pa onemogoča in ovira dostavo pomoči v regiji Kidal v škodo tistih, ki jo potrebujejo. S tem ravnanjem Ahmed Ag Albachar ovira dostavo humanitarne pomoči Maliju, dostop do nje ali njeno razdeljevanje v Maliju.

S svojimi ravnanji krši tudi člen 49 Sporazuma o miru in spravi v Maliju, ki pogodbenice zavezuje k spoštovanju načel humanosti, nevtralnosti, nepristranskosti in neodvisnosti, ki usmerjajo humanitarne ukrepe, preprečevanju kakršne koli uporabe humanitarne pomoči za politične, gospodarske ali vojaške namene ter olajšanju dostopa humanitarnih agencij in zagotovitvi varnosti njihovega osebja. Zato velja, da Albachar ovira ali ogroža izvajanje Sporazuma.“

„5. HOUKA HOUKA AG ALHOUSSEINI (tudi: (a) Mohamed Ibn Alhousseyni, (b) Muhammad Ibn Al-Husayn, (c) Houka Houka)

Naziv: Kadi

Datum rojstva: (a) 1. januar 1962, (b) 1. januar 1963, (c) 1. januar 1964

Kraj rojstva: Ariaw, regija Tombouctou, Mali

Državljanstvo: Mali

Datum uvrstitve na seznam ZN: 10. julij 2019 (spremenjen 19. decembra 2019)

Drugi podatki: Iyad Ag Ghaly (QDi.316) je Houko Houko Ag Alhousseinija imenoval za kadija Timbuktuja aprila 2012 po vzpostavitvi džihadističnega kalifata v severnem Maliju.

Houka Houka je tesno sodeloval z islamsko policijo – hisbah pod vodstvom Ahmada Al Faqija Al Mahdija, ki je od septembra 2016 zaprt v centru za pridržanje Mednarodnega kazenskega sodišča v Haagu. Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja, zamrznitev sredstev).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Houka Houka Ag Alhousseini je na seznam uvrščen na podlagi odstavka 8(b) resolucije 2374(2017) zaradi dejanj, ki ovirajo oziroma ki zaradi daljše zamude ovirajo ali ki ogrožajo izvajanje Sporazuma.

Po intervenciji francoskih sil januarja 2013 je bil Houka Houka 17. januarja 2014 aretiran, vendar so ga malijske oblasti nato 15. avgusta 2014 izpustile na prostost; njegovo osvoboditev so obsodile organizacije za človekove pravice.

Houka Houka Ag Alhousseini se od takrat nahaja na območju Zouéra, v Ariawu, vasi zahodno od Timbuktuja (občina Essakane) ob obali jezera Faguibine v smeri mavretanske meje. Guverner Timbuktuja Koina Ag Ahmadou ga je 27. septembra 2017 uradno ponovno imenoval za učitelja, potem ko je zanj lobiral vodja Coalition du peuple de l’Azawad (CPA) Mohamed Ousmane Ag Mohamidoune (MLi.003), ki ga je Odbor Varnostnega sveta za Mali 20. decembra 2018 uvrstil na seznam oseb, za katere veljajo sankcije, in sicer iz razlogov, ki med drugim vključujejo dejanja, ki ovirajo oziroma ki zaradi daljše zamude ovirajo ali ki ogrožajo izvajanje Sporazuma. Mohamed Ousmane je leta 2017 vzpostavil širše zavezništvo različnih frakcij, tj. Coalition des Mouvements de l'Entente (CME), in mu tudi predsedoval. Na ustanovitveni konvenciji je CME v uradni izjavi odkrito grozila izvajanju Sporazuma o miru in spravi v Maliju. CME je sodelovala tudi pri oviranju izvajanja Sporazuma, pri čemer je na malijsko vlado in mednarodno skupnost izvajala pritisk, da bi jo vključili v različne mehanizme, vzpostavljene s Sporazumom.

Houka Houka in Mohamed Ousmane sta se pri njunem vzponu medsebojno spodbujala, pri čemer je Mohamed Ousmane skrbel za srečanja z vladnimi uradniki, Houka Houka pa je imel glavno vlogo pri širjenju Ousmaneovega vpliva v regiji Timbuktu. Houka Houka je sodeloval na večini srečanj skupnosti, ki jih je od leta 2017 organiziral Mohamed Ousmane, ter s tem prispeval k njegovi razvpitosti in verodostojnosti v regiji, pa tudi na slovesnosti ob ustanovitvi Coalition des Mouvements de l’Entente (CME), katero je javno podprl.

Območje vpliva Houka Houka se je nedavno razširilo naprej proti vzhodu, na območje Ber (oporišče berberskih Arabcev 50 km vzhodno od Timbuktuja), in proti severu Timbuktuja. Čeprav Houka Houka ne izhaja iz dinastije kadijev in je to funkcijo začel opravljati šele leta 2012, je uspel utrditi svojo avtoriteto kot kadi in razširiti svoj vpliv za ohranitev javne varnosti na nekaterih področjih, in sicer tako, da je uporabil sredstva skupine Al-Furqan in izkoristil strah, ki pred to teroristično organizacijo vlada v regiji Timbuktu zaradi njenih kompleksnih napadov na mednarodne in malijske obrambne in varnostne sile ter ciljno načrtovanih umorov.

Zato velja, da Houka Houka Ag Alhousseini s svojo podporo Mohamedu Ousmaneu in oviranjem Sporazuma ogroža njegovo izvajanje ter mir, varnost in stabilnost v Maliju na splošno.“

„6. MAHRI SIDI AMAR BEN DAHA (tudi: (a) Yoro Ould Daha, (b) Yoro Ould Daya, (c) Sidi Amar Ould Daha, (d) Yoro)

Naziv: Namestnik vodje osebja za regionalno koordinacijo Mécanisme opérationnel de coordination (MOC) v Gau

Datum rojstva: 1. januar 1978

Kraj rojstva: Djebock, Mali

Državljanstvo: Mali

Nacionalna matična št.: 11262/1547

Naslov: Golf Rue 708 Door 345, Gao, Mali

Datum uvrstitve na seznam ZN: 10. julij 2019 (spremenjen 19. decembra 2019)

Drugi podatki: Mahri Sidi Amar Ben Daha je vodja arabske skupnosti Lehmar v Gau in vojaški vodja provladnega krila Mouvement Arabe de l’Azawad (MAA), pridruženega koaliciji Plateforme des mouvements du 14 juin 2014 d’Alger (v nadaljnjem besedilu: Plateforme).

Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja, zamrznitev sredstev).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Mahri Sidi Amar Ben Daha je na seznam uvrščen na podlagi odstavka 8(b) resolucije 2374(2017) zaradi dejanj, ki ovirajo oziroma ki zaradi daljše zamude ovirajo ali ki ogrožajo izvajanje Sporazuma.

Ben Daha je bil visok častnik islamske policije, ki je delovala v Gau, ko je mesto od junija 2012 do januarja 2013 nadzorovalo gibanje Mouvement pour l’unicité et le jihad en Afrique de l’Ouest (MUJAO) (QDe.134). Ben Daha je trenutno namestnik načelnika štaba za regionalno koordinacijo Mécanisme opérationnel de coordination (MOC) v mestu Gao.

Plateforme je 12. novembra 2018 v Bamaku izjavila, da ne bo sodelovala v prihodnjih regionalnih posvetovanjih, ki naj bi potekala od 13. do 17. novembra v skladu s časovnim načrtom, o katerem so se marca 2018 dogovorile vse pogodbenice Sporazuma o miru in spravi. Dan zatem je vojaški načelnik štaba komponente Ganda Koy CMFPR-Plateforme (Coordination des mouvements et fronts patriotiques de résistance) sklical koordinacijski sestanek s predstavniki MAA-Plateforme, da bi preprečili izvedbo posvetovanj. Blokada je bila usklajena z vodstvom Plateforme v Bamaku, MAA-Plateforme ter poslancem Mohamedom Ouldom Matalyjem.

Od 14. do 18. novembra 2018 so številni borci MAA-Plateforme in pripadniki skupin CMFPR ovirali izvedbo regionalnih posvetovanj. Pod vodstvom Bena Dahe in z njegovim sodelovanjem je bilo pred sedež guvernata v Gau in njegovi okolici pripeljanih vsaj šest dostavnih vozil skupine Mouvement Arabe de l’Azawad (MAA-Plateforme). Na prizorišču je bilo opaziti tudi dve vozili MOC pod poveljstvom MAA-Plateforme.

17. novembra 2018 je prišlo do incidenta med oboroženimi elementi, ki so ovirali dostop do guvernata, ter patruljo FAMa, ki se je nahajala na območju, vendar se je situacija umirila, še preden bi se zaostrila in bi to privedlo do kršitve premirja. 18. novembra 2018 je po zadnjem krogu pogajanj z guvernerjem mesta Gao skupno dvanajst vozil in oboroženih elementov odpravilo blokado guvernata po zadnjem krogu pogajanj z guvernerjem.

Ben Daha je 30. novembra 2018 v Tinfandi organiziral medarabsko srečanje za razpravo o varnosti in upravnem prestrukturiranju. Srečanja se je udeležil tudi Ahmoudou Ag Asriw (MLi.001), za katerega veljajo sankcije in ki ga Ben Daha podpira in zagovarja.

Z učinkovitim blokiranjem razprav o ključnih določbah Sporazuma o miru in spravi, povezanih z reformo teritorialne strukture severnega Malija, je Ben Daha tako oviral izvajanje Sporazuma. Poleg tega Ben Daha podpira osebo, za katero je bilo ugotovljeno, da ogroža izvajanje Sporazuma s sodelovanjem v kršitvah premirja in organizirani kriminalni dejavnosti.“

„7. MOHAMED BEN AHMED MAHRI (tudi: (a) Mohammed Rougi, (b) Mohamed Ould Ahmed Deya, (c) Mohamed Ould Mahri Ahmed Daya, (d) Mohamed Rougie, (e) Mohamed Rouggy, (f) Mohamed Rouji)

Datum rojstva: 1. januar 1979

Kraj rojstva: Tabankort, Mali

Državljanstvo: Mali

Št. potnega lista: (a) AA00272627, (b) AA0263957

Naslov: Bamako, Mali

Datum uvrstitve na seznam ZN: 10. julij 2019 (spremenjen 19. decembra 2019)

Drugi podatki: Mohamed Ben Ahmed Mahri je poslovnež iz arabske skupnosti Lehmar v regiji Gao, ki je predhodno sodeloval z Mouvement pour l’unicité et le jihad en Afrique de l’Ouest (MUJAO) (QDe.134). Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja, zamrznitev sredstev).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Mohamed Ben Ahmed Mahri je na seznam uvrščen na podlagi odstavkov 8(c) resolucije 2374(2017) zaradi delovanja za posameznike in subjekte, opredeljene v odstavkih 8(a) in (b) resolucije 2374(2017), ali v njihovem imenu ali po njihovih navodilih ali drugačnega podpiranja ali financiranja teh posameznikov in subjektov, tudi s prihodki iz organiziranega kriminala, vključno s proizvodnjo in trgovino z narkotičnimi drogami in njihovimi predhodnimi sestavinami, ki izvirajo iz Malija ali so v tranzitu skozi to državo, trgovino z ljudmi in tihotapljenjem migrantov, tihotapljenjem orožja in trgovino z njim ter trgovanjem s kulturnimi dobrinami.

Med decembrom 2017 in aprilom 2018 je Mohamed Ben Ahmed Mahri vodil operacijo tihotapljenja več kot 10 ton maroške konoplje, ki jo je v hladilnih tovornjakih prevažal čez Mavretanijo, Mali, Burkino Faso in Niger. V noči s 13. na 14. junij 2018 je bila v Niameyu zasežena četrtina pošiljke, konkurenčna tolpa na pa naj bi preostale tri četrtine domnevno ukradla v noči z 12. na 13. april 2018.

Mohamed Ben Ahmed Mahri je decembra 2017 v Niameyu pripravil operacijo skupaj z malijskim državljanom, ki je bil v tem mestu tudi aretiran, potem ko je 15. in 16. aprila 2018 z dvema maroškima in dvema alžirskima državljanoma priletel iz Maroka, da bi si skušal ponovno prilastiti ukradeno konopljo. Aretirani so bili tudi trije njegovi sodelavci, med drugim tudi maroški državljan, ki je bil leta 2014 v Maroku obsojen na pet mesecev zapora zaradi trgovine s prepovedanimi drogami.

Mohamed Ben Ahmed Mahri vodi tihotapljenje hašiša v Niger, ki poteka naravnost prek severnega Malija, pri čemer uporablja konvoje, ki jih vodijo člani Groupe d’autodéfense des Touaregs Imghad et leurs allies (GATIA), med drugim tudi Ahmoudou Ag Asriw (MLi.001), proti kateremu so bile uvedene sankcije. Mohamed Ben Ahmed Mahri plačuje Asriwu za uporabo teh konvojev. Med konvoji pogosto prihaja do spopadov s konkurenti, ki so povezani s Coordination des Mouvements de l’Azawad (CMA).

Mohamed Ben Ahmed Mahri z uporabo finančnih dobičkov iz trgovine z narkotiki podpira teroristične oborožene skupine, zlasti subjekt Al-Mourabitoun (QDe.141), proti kateremu so bile uvedene sankcije, in poskuša podkupiti uradnike, da bi izpustili aretirane borce, ter spodbuja borce, da se priključijo Mouvement Arabe pour l’Azawad (MAA) Plateforme.

Zato velja, da Mohamed Ben Ahmed Mahri s prihodki od organiziranega kriminala podpira osebo, za katero je bilo v skladu z odstavkom 8(b) resolucije 2374(2017) ugotovljeno, da ogroža izvajanje Sporazuma o miru in spravi v Maliju, poleg teroristične skupine, ki je bila uvrščena na seznam z resolucijo 1267.“

„8. MOHAMED OULD MATALY

Naziv: poslanec

Datum rojstva: 1958

Državljanstvo: Mali

Št. potnega lista: D9011156

Naslov: Golf Rue 708 Door 345, Gao, Mali

Datum uvrstitve na seznam ZN: 10. julij 2019 (spremenjen 19. decembra 2019)

Drugi podatki: Mohamed Ould Mataly je nekdanji župan Bourema in sedanji poslanec iz volilnega okrožja Bourem ter član Rassamblement pour le Mali (RPM), politične stranke predsednika Ibrahima Boubacarja Keite. Je pripadnik arabske skupnosti Lehmar in vpliven član provladnega krila Mouvement Arabe de l’Azawad (MAA), pridruženega koaliciji Plateforme des mouvements du 14 juin 2014 d’Alger (Plateforme). Uvrščen na seznam na podlagi odstavkov 1 do 3 resolucije Varnostnega sveta 2374(2017) (prepoved potovanja, zamrznitev sredstev).

Na voljo je fotografija za vključitev v posebno obvestilo Interpola in Varnostnega sveta ZN. Spletna povezava do posebnega obvestila Interpola in Varnostnega sveta ZN:

https://www.interpol.int/en/How-we-work/Notices/View-UN-Notices-Individuals kliknite tukaj

Dodatne informacije

Mohamed Ould Mataly je na seznam uvrščen na podlagi odstavka 8(b) resolucije 2374(2017) zaradi dejanj, ki ovirajo oziroma ki zaradi daljše zamude ovirajo ali ki ogrožajo izvajanje Sporazuma.

Plateforme je 12. novembra 2018 v Bamaku izjavila, da ne bo sodelovala v prihodnjih regionalnih posvetovanjih, ki naj bi potekala od 13. do 17. novembra v skladu s časovnim načrtom, o katerem so se marca 2018 dogovorile vse pogodbenice Sporazuma o miru in spravi v Maliju. Dan zatem je vojaški načelnik štaba komponente Ganda Koy CMFPR-Plateforme (Coordination des mouvements et fronts patriotiques de résistance) sklical koordinacijski sestanek s predstavniki MAA-Plateforme, da bi preprečili izvedbo posvetovanj. Blokada je bila usklajena z vodstvom Plateforme v Bamaku, MAA-Plateforme ter poslancem Mohamedom Ouldom Matalyjem.

Njegov tesni sodelavec Mahri Sidi Amar Ben Daha, tudi Yoro Ould Daha, ki živi na njegovi posesti v mestu Gao, je v tem obdobju sodeloval pri blokadi kraja posvetovanja v uradu guvernerja.

Poleg tega je bil Ould Mataly 12. julija 2016 eden od pobudnikov demonstracij proti izvajanju Sporazuma.

Z učinkovitim blokiranjem razprav o ključnih določbah Sporazuma o miru in spravi, povezanih z reformo teritorialne strukture severnega Malija, zato velja, da je Ould Mataly oviral in upočasnil izvajanje Sporazuma.

Ould Mataly se je poleg tega zavzemal za izpustitev pripadnikov svoje skupnosti, ki so bili ujeti v protiterorističnih operacijah. Mohamed Ould Mataly s svojo vpletenostjo v organizirani kriminal in povezavami s terorističnimi in oboroženimi skupinami ogroža izvajanje Sporazuma.“